Holešow (SN/MWj). Njeswačanska přirodoškitna stacije přewjeduje tuchwilu při Holešowskim haće zaso tak mjenowany monitoring spěwatych ptačkow. Za to ma hač do kónca awgusta dohromady dwanaće terminow, na kotrychž da při haće wulke saki nastajeć, do kotrychž ptački lětaja. Při njedawnej prěnjej akciji popadnychu cyłkownje 46 ptačkow. Z nich dósta 34 prěni raz rynku na nóžku tyknjenu, dwanaće ptačkow tajku rynku hižo měješe, dokelž běchu je w zašłosći hižo raz popadnyli, zdźěli Cornelia Kobalz z přirodoweje centrale Budyskeho wokrjesa. Mjez zwěsćenymi družinami běchu mały rokotak (Teichrohrsänger), sknadźik (Goldammer) a sykorka (Meise). Wot lěta 2018 so spěchowanske towarstwo Njeswačanskeje ptačernje na cyłoněmskim projekće wobdźěla.
Ručež słónco schadźa, přirodoškitarjo ptački ze sakow bjeru, zo bychu mjez druhim jich družinu a splah zwěsćili. Ptački dóstawaja swoju rynku a móža skónčnje zaso wotlećeć. Hdyž pozdźišo tele ptački na samsnym abo hinašim městnje znowa popadnu, hodźi so z toho wuwiće wěsteje populacije wotwodźeć.
szl_Latn szl_Latn